CRC เด้ง 4% เก็งครึ่งหลังปี 65 กำไรโต รับไฮซีซั่น-ยอดขายพุ่ง
CRC เด้ง 4% ราคาแตะ 41.25 บ. ลุ้นกำไรครึ่งปีหลังโตต่อ รับไฮซีซั่น-ยอดขายพุ่ง หลังท่องเที่ยวไทยและต่างประเทศฟื้นตัว โบรกแนะ “ซื้อ” ราคาเป้าหมาย 48 บ. 
CRC เด้ง 4% ราคาแตะ 41.25 บ. ลุ้นกำไรครึ่งปีหลังโตต่อ รับไฮซีซั่น-ยอดขายพุ่ง หลังท่องเที่ยวไทยและต่างประเทศฟื้นตัว โบรกแนะ “ซื้อ” ราคาเป้าหมาย 48 บ.
8 ก.ย. 2565

ผู้สื่อข่าวรายงานว่า วันนี้ (8 ก.ย.65) ราคาหุ้น บริษัท เซ็นทรัล รีเทล คอร์ปอเรชั่น จำกัด (มหาชน)  หรือ CRC ณ เวลา 10:45น. อยู่ที่ระดับ 41.25 บาท บวก 1.75 บาท หรือ 4.43% สูงสุดที่ระดับ 41.50 บาท ต่ำสุดที่ระดับ 40.25 บาท ด้วยมูลค่าการซื้อขาย 341.07 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (31 ส.ค.65) คาดกำไรของ CRC จะโตเร่งขึ้นเมื่อเทียบกับงวดเดียวกันของปีก่อนเพราะไตรมาส 3/65 จากการฟื้นตัวของการท่องเที่ยวและกิจกรรมทางเศรษฐกิจ
โดยการเติบโตของยอดขายจากสาขาเดิม (SSSG) เดือนก.ค.- ส.ค. เพิ่มขึ้น 50% เด่นสุดยังเป็นแฟชั่น เพิ่มขึ้น 80-90% ตามด้วย Hardlin เพิ่มขึ้น 30% และอาหาร เพิ่มขึ้น 15-18% ส่วนไตรมาส 4/65 จะเป็นช่วงไฮซีซั่นของธุรกิจ ในขณะที่การขยายสาขาในครึ่งหลังของปี 65 ก็จะมากกว่าครึ่งแรกของปี 65 ตามแผนไทยจะเปิดเพิ่มอีก 2 โรบินสันและขยายร้านไทวัสดุ 8 สาขา จึงคงกำไรปกติปี 65 อยู่ที่ 6 พันล้านบาท เพิ่มขึ้น 3,055% และในปี 66 อยู่ที่ 8.5 พันล้านบาท เพิ่มขึ้น 42%
ทั้งนี้ยังคงเป็นหุ้นเด่นสำหรับครึ่งหลังของปี 65 โดยทางฝ่ายวิจัยมอง CRC จากทิศทางครึ่งหลังของปี 65 ยังดูดีต่อตามอานิสงส์การท่องเที่ยวและกิจกรรมเศรษฐกิจที่มากขึ้นทั้งอิตาลี, เวียดนาม และไทย โดยยอดขายสาขาเดิม (SSSG) ตั้งแต่ไตรมาส 3/65 จนถึงปัจจุบันเพิ่มขึ้น 50% หรือเทียบเท่ายอดขายโตต่อเพิ่มขึ้น 5% เมื่อเทียบกับเดือนที่ผ่านมา ทั้งนี้ ยังคงคำแนะนำ “ซื้อ” โดยคงราคาเป้าหมายปี 66 ที่ 48 บาท